SKRIFTLIG FORESPØRGSEL E-1468/02

af Cecilia Malmström (ELDR)og Olle Schmidt (ELDR) til Kommissionen

(27. maj 2002)

Om: Mediernes situation i Polen

Den polske regering har for nylig fremlagt et forslag til en ny medielovgivning i Polen, som kan medføre øgede restriktioner over for private radio- og fjernsynsstationer samt aviser. Loven skal efter planen vedtages af det polske parlament, Sejm, i løbet af få måneder. Oppositionen i Polen og præsidenten for Republikken Polen, Alexander Kwasniewski, har udtrykt stor bekymring for denne nye lov, der anses for at være et redskab, som regeringen kan anvende til at genskabe kontrollen over de nationale medier.

Vi har også modtaget foruroligende oplysninger om en bestemt episode på det førende dagblad i Polen, Rzeczpospolita. I februar 2002 blev formanden for Presspublica, Grzegorz Gauden, der udgiver Rzeczpospolita, beskyldt for på ulovlig vis at have udøvet skadelig virksomhed over for firmaet. Gauden har både polsk og svensk statsborgerskab og er således EU-borger. Til trods herfor har han fået frataget sit pas og er blevet nægtet udrejsetilladelse. Udgivelsesvirksomheden har sat flere større internationale revisionsfirmaer på sagen, som alle miskrediterer de resultater, den offentlige anklager er nået frem til. Mange politikere i Polen frygter, at formålet med regeringens lovforslag er at genvinde den politiske kontrol over dagbladet Rzeczpospolita, som før var statsejet.

Polen, som er ét af de kandidatlande, der efter planen snart skal optages i EU, menes allerede nu at opfylde de politiske København-kriterier. Den kritiske situation omkring medierne i Polen som følge af regeringens politik og den nye medielov skaber imidlertid bekymring. På baggrund heraf bedes Kommissionen besvare følgende spørgsmål: Hvilke foranstaltninger vil Kommissionen gennemføre inden for rammerne af tiltrædelsesforhandlingerne, hvad angår den nye medielov og de tiltag, som den polske regering har taget med henblik på at genskabe en politisk kontrol over medierne, hvilket kan føre til øgede restriktioner over for de private medier i Polen?

Svar afgivet på Kommissionens vegne af Günter Verheugen

(24. juni 2002)

Kommissionen har i sin periodiske rapport(1) konstateret, at Polen opfylder de politiske kriterier, og at der ikke er nogen større begrænsninger for ytringsfriheden.

Der er imidlertid udtrykt bekymring i forbindelse med det forslag til medielov, som på nuværende tidspunkt behandles i det polske parlament. Især mener mange (både inden for polske mediekredse, men også mere bredt), at loven, hvis den bliver vedtaget, vil indskrænke private mediekoncerners ret til krydsejerskab: for eksempel ville en privat ejer af en national avis således ikke samtidig kunne eje en national tv-station, mens offentlige mediekoncerner ikke ville være omfattet af de samme indskrænkninger.

Kommissionen har netop modtaget en kopi af lovforslaget og er ved at undersøge, om det stemmer overens med Fællesskabets regelværk. Kommissionen mener, at det endnu er for tidligt at drage konklusioner om en mulig overtrædelse af de politiske tiltrædelseskriterier, især med tanke på at loven endnu ikke er blevet vedtaget og sandsynligvis vil blive ændret i løbet af de diskussioner, som finder sted i det polske parlament. Kommissionen er sikker på, at den lovgivning, som i sidste ende vedtages, vil være i overensstemmelse med regelværket og med Polens bredere internationale forpligtelser.

Der er ligeledes udtrykt bekymring over de igangværende strafferetlige undersøgelser vedrørende nogle direktører for den store polske dagblad Rzeczpospolita. Det drejer sig her om påstande om, at den polske regering forsøger at overtage kontrollen med denne avis og derfor rejser spørgsmålet om en politisering af medierne.

Kommissionen følger nøje situationen i forbindelse med de sidstnævnte påstande, men vil minde om, at EU ifølge EU-traktaten ikke har beføjelse til at gribe ind i indenlandske spørgsmål af strafferetlig karakter.

(1) KOM(2001) 700 endelig udg.